Zadeva C‑195/14
Bundesverband der Verbraucherzentralen und Verbraucherverbände – Verbraucherzentrale Bundesverband e.V.
proti
Teekanne GmbH & Co. KG
(Predlog za sprejetje predhodne odločbe,
ki ga je vložilo Bundesgerichtshof)
„Predhodno odločanje – Direktiva 2000/13/ES – Označevanje in oglaševanje živil – Člena 2(1)(a)(i) in 3(1), točka 2 – Označevanje, ki bi lahko kupca zavedlo v zvezi s sestavo živil – Seznam sestavin – Uporaba navedbe ‚malinovo‑vaniljeva pustolovščina‘ ter slik malin in cvetov vanilje na embalaži sadnega čaja, ki teh sestavin ne vsebuje“
Povzetek - Sodba Sodišča (deveti senat) z dne 4. junija 2015
Približevanje zakonodaj – Označevanje, predstavitev in oglaševanje živil – Direktiva 2000/13 – Prepoved označevanja, ki bi zavajalo potrošnika – Označevanje živila, ki z videzom, opisom ali slikovno predstavitvijo neke sestavine daje vtis prisotnosti le-te v živilu – Neobstoj te sestavine, razviden le iz seznama sestavin, ki je naveden na embalaži navedenega živila – Nedopustnost – Presoja s strani nacionalnega sodišča
(Direktiva Evropskega parlamenta in Sveta 2000/13, člena 2(1)(a)(i) in 3(1), točka 2)
Člena 2(1)(a)(i) in 3(1), točka 2, Direktive 2000/13/ES o približevanju zakonodaje držav članic o označevanju, predstavljanju in oglaševanju živil, kakor je bila spremenjena z Uredbo št. 596/2009, je treba razlagati tako, da nasprotujeta označevanju živila in uporabljenim metodam, ki bi lahko z videzom, opisom ali slikovno predstavitvijo neke sestavine dajali vtis prisotnosti le-te v tem živilu, čeprav te sestavine živilo v resnici ne vsebuje in je to razvidno le iz seznama sestavin, ki je naveden na embalaži navedenega živila.
S seznamom sestavin v nekaterih primerih, tudi če je natančen in izčrpen, ni mogoče zadovoljivo popraviti napačnega ali dvoumnega vtisa potrošnika v zvezi z značilnostmi živila, ki izhaja iz drugih elementov, ki jih vsebuje njegova embalaža.
Predložitveno sodišče opravi celovito presojo različnih elementov, ki jih vsebuje označevanje zadevnega živila, da bi opredelilo, ali bi lahko bil povprečni potrošnik, ki je normalno obveščen ter razumno pozoren in preudaren, zaveden. Pri tej preučitvi mora predložitveno sodišče upoštevati predvsem uporabljene besede in slikovno gradivo kot tudi umestitev, velikost, barvo, pisavo, jezik, sintakso in ločila različnih elementov na embalaži navedenega živila.
(Glej točke 40, od 42 do 44 in izrek.)